**A fost sau n-a fost revoluţie?**

*DANACIOBY*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu am ştiut ce-nseamnă libertate,

Dar într-o zi, am auzit cuvântul.

Credeam atunci că s-a făcut dreptate,

Dar ne-am trezit totuna cu pământul.

Din spate a venit democraţia,

Un alt cuvânt ce n-am ştiut ce-nseamnă.

Nu am ştiut că-i soră cu hoţia,

Când laşi ca raţiunea să adoarmă.

Martirii din războaiele flămânde

Şi oameni ce-au luptat pentru credinţă,

N-au vrut ca lumea azi să se scufunde

În negură de vremi şi suferinţă.

Trezeşte-te popor din adormire,

Sărută glia cea de sânge plină.

Găseşte loc în astă omenire

Pentru urmaşii care or să vină !